SET รีบาวด์ 13 จุดตามตปท. ตอบรับ GDP จีนขยายตัวเกินคาด – ลุ้นศก.โลกฟื้น
SET รีบาวด์ 13 จุดตามตปท. ตอบรับ GDP จีนขยายตัวเกินคาด – ลุ้นศก.โลกฟื้น
19 ม.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,523.31 จุด บวก 13.18 จุด หรือ 0.87% สูงสุดที่ 1,523.87 จุด ต่ำสุดที่ 1,519.29 จุด มูลค่าการซื้อขาย 4.05 พันล้านบาท 
ขณะที่ บล.ฟินันเซีย ไซรัส ประเมิน SET วันนี้ยังอยู่ในช่วงแกว่งสร้างฐาน โดยวันนี้คาดแกว่งตัวในกรอบ 1,500-1,525 จุด โดยระยะสั้นมีโอกาสเกิด Technical Rebound หลังจากวานนี้พักตัวไม่หลุดแนวรับสำคัญทางจิตวิทยาที่ 1,500 จุด นอกจากนี้นางเยลเลนว่าที่รมว.คลังคนใหม่ของสหรัฐฯเตรียมเข้าแถลงต่อคณะกรรมาธิการด้านการเงินแห่งวุฒิสภาสหรัฐฯ ซึ่งคาดว่าจะเน้นย้ำในเรื่องมาตรการกระตุ้นเศรษฐกิจขนาดใหญ่เพื่อเยียวยาการระบาดของ COVID-19 ซึ่งจะช่วยหนุนให้ภาพเศรษฐกิจสหรัฐฯฟื้นตัวและดีต่อเศรษฐกิจโลก
ด้าน บล.กรุงศรี คาด SET รีบาวด์ขึ้นทดสอบ 1,515 – 1,520 จุด ตามทิศทางตลาดหุ้นภูมิภาคที่ดีด ตัวขึ้นตอบรับ GDP ไตรมาส 4/63 ของจีนขยายตัว 6.5% ซึ่งดีกว่าไตรมาส 3/63 ที่ขยายตัว 4.9% อย่างไรก็ตาม ควรระวังความผันผวนที่มากขึ้นหลัง Fund Flow ต่างชาติเริ่มชะลอตัวรวมถึง Valuation SET ที่ตึงตัว (P/E 30 เท่า) ซึ่งจะกดดันต่อดัชนี